google/wiki40b huggingface dataset:
Χανς-Ντίτερ Φλικ

Καριέρα

Ο Φλικ αγωνίστηκε ως παίκτης στην θέση του μέσου. Αριθμεί, μεταξύ άλλων, 104 συμμετοχές πρωταθλήματος (και σύνολο πέντε τερμάτων) με την Μπάγερν Μονάχου από το 1985 ως το 1990, με την οποία και κατέκτησε το εγχώριο πρωτάθλημα συνολικά τέσσερις φορές (1986, 1987, 1989 και 1990), καθώς και το Κύπελλο Γερμανίας το 1986.
Συμμετείχε στον τελικό του Κυπέλλου Πρωταθλητριών Ευρώπης του 1987, στον οποίον η ομάδα του ηττήθηκε από την ΦΚ Πόρτο. Στην συνέχεια, αγωνίστηκε με τα χρώματα της ΦΚ Κολωνία, προτού αποχωρήσει από το επαγγελματικό ποδόσφαιρο το 1993, έπειτα από τραυματισμό του.
Εντάχθηκε, τότε, στην Βικτόρια Μπάμενταλ, ερασιτεχνικό σύλλογο του οποίου και διετέλεσε παίκτης-προπονητής το 1996.
Το 2000, ο Φλικ συνέχισε την προπονητική του καριέρα εργαζόμενος στην ΤΣΓ 1899 Χόφενχαϊμ, στην τρίτη γερμανική κατηγορία. Παρέμεινε στον σύλλογο για αριθμό σεζόν, προτού απομακρυνθεί από την τεχνική του ηγεσία τον Νοέμβριο του 2005. Στην συνέχεια, εργάστηκε στην Ρεντ Μπουλ Σάλτσμπουργκ ως βοηθός προπονητή, δίπλα στους Τζοβάννι Τραπαττόνι και Λόταρ Ματέους.
Ο νέος ομοσπονδιακός τεχνικός της Εθνικής Γερμανίας, Γιόαχιμ Λεβ, τον επέλεξε ως βοηθό του στις 23 Αυγούστου 2006. Κατά την διάρκεια του προημιτελικού του Ευρωπαϊκού Πρωταθλήματος του 2008, στον οποίον η Γερμανία επικράτησε της Πορτογαλίας, ο Φλικ διετέλεσε πρώτος προπονητής της ομάδας, έπειτα από την αποβολή του Λεβ κατά την διάρκεια της προηγούμενης αναμέτρησης. Η Εθνική Γερμανίας έφτασε, στην συνέχεια, ως την τρίτη θέση του Παγκοσμίου Κυπέλλου του 2010, ως τα ημιτελικά του Ευρωπαϊκού Πρωταθλήματος του 2012, ενώ κατέκτησε το Παγκόσμιο Κύπελλο του 2014. Μετά την τελευταία αυτή επιτυχία, ο Φλικ ανέλαβε καθήκοντα αθλητικού διευθυντή της Γερμανικής Ποδοσφαιρικής Ομοσπονδίας.
Hell Energy

Συστατικά

Η περιεκτικότητα σε καφεΐνη ενός μόνο κουτιού Hell Energy είναι 75 mg/250 ml (30 mg/100 ml). Αυτό ισοδυναμεί περίπου με ένα φλιτζάνι καφέ.

Προώθηση

Το 2018, η Hell Energy προσέλαβε τον Μπρους Γουίλις ως πρεσβευτή της μάρκας.
Λογισμικό ανοικτού κώδικα

Στον χώρο της πληροφορικής και των ηλεκτρονικών υπολογιστών, με τον όρο λογισμικό ανοικτού κώδικα (αγγλ.: Open Source Software, OSS) εννοείται λογισμικό του οποίου ο πηγαίος κώδικας διατίθεται σε τρίτον για να τον εξετάσει.
Κατά καιρούς έχουν εμφανιστεί αρκετές διαφορετικές άδειες χρήσης σχεδιασμένες να συνοδεύουν λογισμικό ανοικτού κώδικα. Μερικές από αυτές επιτρέπουν στους χρήστες και να τροποποιήσουν τον κώδικα ή και να τον αξιοποιήσουν σε άλλες εφαρμογές.
Το λογισμικό ανοικτού κώδικα δεν σημαίνει απαραιτήτως δωρεάν λογισμικό, ούτε Ελεύθερο Λογισμικό σύμφωνα με τον ορισμό που δίνει στο Ελεύθερο Λογισμικό το Ίδρυμα Ελεύθερου Λογισμικού, αλλά αναφέρεται μόνο στο γεγονός πως επιτρέπεται σε κάθε χρήστη να εξετάσει και να χρησιμοποιήσει τη γνώση και τις δυνατότητες που προσφέρει ο παρεχόμενος πηγαίος κώδικας.
Στην πράξη, τα περισσότερα προγράμματα ανοιχτού κώδικα παρέχονται δωρεάν και μπορούν να χαρακτηριστούν ελεύθερα.
Αικατερίνη Ζλατάνου

Βιογραφία

Γεννήθηκε στην Αθήνα και ήταν από αρχαιότατη αθηναϊκή οικογένεια. Πατέρας της ήταν ο Μιχαήλ Καζαντζής (ή Καζανζής). Αδελφός της μητέρας της ήταν ο Λουκάς Νίκας. Έτυχε εκλεκτής μόρφωσης και σε νεαρή ηλικία παντρεύτηκε τον Γρηγόριο Ζλατάνο, μεγαλέμπορο από τη Μακεδονία. Εγκαταστάθηκαν στο Μάντσεστερ. Το 1897 δημοσίευσε σε αγγλική εφημερίδα φλογερό άρθρο και κίνησε το αίσθημα του αγγλικού λαού υπέρ του απελευθερωτικού αγώνα της Κρήτης. Ίδρυσε το «φιλοκρητικό κομιτάτο», το οποίο αναδείχτηκε κέντρο εθνικής ενέργειας. Έκανε διαλέξεις σε πολλές πόλεις της Αγγλίας προκαλώντας μεγάλο ρεύμα φιλελληνισμού και συγκεντρώνοντας χρηματικά ποσά για την ενίσχυση του αγώνα υπέρ της Κρήτης και της Θεσσαλίας. Προσέφερε γενναία χρηματικά ποσά, φάρμακα, φορεία, απολυμαντικά είδη και χιλιάδες ενδύματα στον Ερυθρό Σταυρό και σε άλλα σωματεία.
Ελληνικά τυπογραφικά συμπλέγματα

Περιγραφή

Κατά την πρώιμη τυπογραφία των έργων στην ελληνική γλώσσα περί το 1500, πολλά από τα συμπλέγματα αυτά υιοθετήθηκαν από παλαιότερα χειρόγραφα. Σημαντικά δείγματα από την περίοδο αυτή προήλθαν από τα σχέδια του Άλδου Μανούτιου στην Βενετία, και του Κλωντ Γκαραμόντ στο Παρίσι ο οποίος δημιούργησε την ιδιαίτερα επιτυχημένη γραμματοσειρά Grecs du roi το 1541. 
Ωστόσο η χρήση των συμπλεγμάτων άρχισε να μειώνεται κατά τον 17ο και 18ο αιώνα, και μετέπειτα εξαφανίστηκε σχεδόν τελείως. Ανάμεσα στα συμπλέγματα που εξακολουθούν να χρησιμοποιούνται είναι το Ȣ ως ου, το οποίο μοιάζει με λειψό 8 ή με ο που έχει υ στην κορυφή του, καθώς και το ϗ ως και. Το σύμπλεγμα του ου χρησιμοποιείται για καλλιγραφικούς σκοπούς, ενώ το σύμπλεγμα του και ως αντικατάσταση του λατινικού &. Ένα άλλο σύμπλεγμα το οποίο χρησιμοποιούνταν πολύ συχνά κατά το παρελθόν είναι το  ως σύμπλεγμα του ο και ς για τον σχηματισμό του τελικού -ος.
Το σύμπλεγμα ϛ για το στ, είναι πλέον γνωστό ως στίγμα, και εξακολουθεί να χρησιμοποιείται ως σύμβολο του αριθμού 6, καθώς οπτικά έχει συγχωνευτεί με το αρχαίο γράμμα του δίγαμμα (F) το οποίο αντιστοιχούσε σε αυτόν τον αριθμό.

Κωδικοποίηση Unicode

Στο πρότυπο ψηφιακής κωδικοποίησης χαρακτήρων Unicode, ο χαρακτήρας ϗ (και) έχει ενσωματωθεί από την έκδοση 3.0 (1999) του προτύπου στην ελληνική ομάδα χαρακτήρων. Η κεφαλαία μορφή του ως Ϗ προστέθηκε στην έκδοση 5.1 το 2008. Η πεζή και κεφαλαία μορφή του στίγμα (Ϛ ϛ), είναι προορισμένη για αριθμητική χρήση και υπάρχει επίσης στο πρότυπο. Υπάρχουν επίσης χαρακτήρες οι οποίοι προέρχονται από ελληνικά συμπλέγματα αλλά έχουν τοποθετηθεί στην ομάδα χαρακτήρων για τα λατινικά και τα κυριλλικά χωρίς να είναι στην ελληνική ομάδα. 
Παρόλα αυτά είναι δυνατή η κωδικοποίηση οποιουδήποτε συμπλέγματος είτε μέσω δημιουργίας νέων γραμματοσειρών, είτε μέσω του συμβατού με το Unicode προτύπου OpenType, είτε με απλούστερες αλλά μη τυποποιημένες μεθόδους όπως κωδικοποίηση του κάθε συμβόλου ξεχωριστά.
Νικόλαος Πετρίκης

Βιογραφικά στοιχεία

Ο Νικόλαος Πετρίκης γεννήθηκε στα τέλη του 19ου αιώνα στη Δράμα. Έδρασε στην περιοχή του νομού Δράμας από το 1903 έως το 1908, ως επικεφαλής ένοπλου σώματος εναντίον κυρίως των Βουλγάρων κομιτατζήδων που τρομοκρατούσαν την περιοχή αλλά και κατά των Οθωμανικών αρχών. Εξαιτίας της δράσης του, δολοφονήθηκε από τους Τούρκους το 1908 στα πλαίσια των δολοφονιών που είχαν οργανώσει οι Νεότουρκοι.
Αδριανίδα φυλή

Με την ονομασία Αδριανίς (αρχαία ελληνικά: Ἀδριανίς) ή Αδριανίδα φυλή (σύγχρονα ελληνικά) για την φυλή και Αδριανίδα (γενική Αδριανίδος) για την περιοχή και με το όνομα (άρθρο: ο) Αδριανιεύς ή Αδριανίδης (αρχαία ελληνικά: Ἀδριανιεύς) ή  (άρθρο πληθυντικού: οι) Αδριανιείς ή Αδριανίδες (αρχαία ελληνικά: Ἀδριανιείς ή Ἀδριανίδαι), για τα μέλη της φυλής και τους κατοίκους της περιοχής αυτής, αναφέρεται μια από τις πρόσθετες φυλές της Αρχαίας Ελλάδας και της αρχαίας Αττικής, η οποία ήρθε να συμπληρώσει τις προηγούμενες φυλές της Αρχαίας Αθήνας, οι κάτοικοι της οποίας κατοικούσαν στην ομώνυμη περιοχή της Αδριανίδας, η οποία περιλάμβανε μια σειρά από δήμους της περιοχής της σύγχρονης Ελλάδας που είναι γνωστή ως Αττική.

Ονομασία

Η Αδριανίδα, πήρε το όνομά της σε απόδοση τιμής προς τον Ρωμαίο αυτοκράτορα Αδριανό και ιδρύθηκε περί το 126/127. Με την ίδρυση αυτής της φυλής οι ως τότε 12 φυλές (οι αρχικές δέκα που είχε ιδρύσει ο Κλεισθένης, καθώς και οι: Πτολεμαΐς και Ατταλίς), κατά την πέμπτη περίοδο της αρχαίας Βουλής, από το 126/127 ως τον 3ο αιώνα, έγιναν συνολικά 13 φυλές.
Στην Αδριανίδα φυλή εκτός από τους δήμους που αποδόθηκαν από τις προγενέστερες φυλές, δημιουργήθηκε ένας ακόμα, ο Δήμος Αντινοείων, (οι δημότες: Αντινοείς) προς τιμήν του αγαπημένου του Αδριανού, του Αντίνοου.
Πανεπιστήμιο της Ροζάβα

Το Πανεπιστήμιο της Ροζάβα είναι ένα πανεπιστήμιο που ιδρύθηκε στην de facto Ομοσπονδία της Βόρειας Συρίας - Ροζάβα στην πόλη Καμισλί στη Συρία από το Συμβούλιο Εκπαίδευσης του καντονιού Τζαζίρα. Ιδρύθηκε τον Ιούλιο του 2016, με σχολές Ιατρικής, Μηχανικής, Επιστημών, Τεχνών και Ανθρωπιστικών Επιστημών. Τα προγράμματα που διδάσκονται περιλαμβάνουν την υγεία, το πετρέλαιο, τον υπολογιστή και τη γεωργική μηχανική. της φυσικής, της χημείας, της ιστορίας, της ψυχολογίας, της γεωγραφίας, των μαθηματικών και της πρωτοβάθμιας εκπαίδευσης και της κουρδικής λογοτεχνίας. Η γλώσσα διδασκαλίας της είναι τα κουρδικά, το πανεπιστήμιο έχει συμφωνία με το πανεπιστήμιο Paris 8 στη Γαλλία για συνεργασία.
Τον Αύγουστο του 2016, το Πανεπιστήμιο της Ροζάβα άνοιξε την εγγραφή για φοιτητές το ακαδημαϊκό έτος 2016-2017. Στις 20 Νοεμβρίου 2016, η τελετή έναρξης σηματοδότησε την έναρξη της διδασκαλίας.
Πανελλήνιο πρωτάθλημα γου σου κουνγκ φου

Το Πανελλήνιο πρωτάθλημα γου σου κουνγκ φου ανδρών-γυναικών ξεκίνησε το 2000,από την Ελληνική Ομοσπονδία Γου Σου Κουνγκ Φου. Η Ελληνική Ομοσπονδία για το άθλημα του Γου Σου Κουνγκ Φου ιδρύθηκε το 1985 και αρχικά ονομαζόταν Ομοσπονδία Κουνγκ Φου Ελλάδας (ΟΚΦΕ). Το 1993 τα μέλη, προχώρησαν σε αναδιοργάνωση της. Τη μετονόμασαν σε Ελληνική Ομοσπονδία Γουσού Κούνγκ Φού (Ε.Ο.ΓΣ.Κ.Φ.) και τη διαμόρφωσαν με τη μορφή που έχει σήμερα. Πρώτος πρόεδρος της ήταν ο Δ. Αθανασίου. Το 2000 πήρε την αθλητική αναγνώριση από την Γ.Γ.Α. και ξεκίνησε επίσημα την διοργάνωση του Πανελληνίου πρωταθλήματος.
Ντακαΐγια Κούττι

Ιστορία

Η Ντακαΐγια Κούττι είναι μια ενδιαφέρουσα γλώσσα στο Μπαγκλαντές. Αυτή η γλώσσα είναι βασισμένη στα βεγγαλικά Κρεολική γλώσσα με μεγάλη ποσότητα λεξιλογίου των περσικών, των αραβικών και των Χίντι-Ουρντού. Ο θρύλος λέει ότι οι Παλαιοί Ντακαΐγια ήρθαν από την Δυτική και Βόρεια Ινδία για την εργασία κατά τη διάρκεια της εποχής της Μογγολικής αυτοκρατορίας της Ινδίας. Η Βεγγάλη ήταν διάσημη για την καλλιέργεια ρυζιού. Το ρύζι πρέπει να καθαριστεί για φαγητό ή άλλα έργα. Αυτό το καθάρισμα ονομάζεται "কুটা" (κούτα) στα βεγγαλικά. Το όνομα Κούτι προέρχεται από το "Κούτα".

Χαρακτηριστικά

Η γλώσσα έχει μερικά δασυνόμενους ήχους. Οι ήχοι [gʱ], [tʃʰ], [dʱ], [bʱ] δεν είναι διαθέσιμοι σε αυτή τη γλώσσα.
Κοκκινοχωραφά Μεσσηνίας

Τοποθεσία

Ο οικισμός βρίσκεται νότια των Γαργαλιάνων και απέχει περίπου 3,5 χιλιόμετρα από τις ακτές του Ιονίου Πελάγους. Η απόστασή του οικισμού από τους Γαργαλιάνους είναι περίπου 5 χιλιόμετρα.

Ιστορία

Η Κοκκινοχωραφά είναι νεοσύστατος οικισμός, ο οποίος αναγνωρίστηκε μόλις το 2011 και προσαρτήθηκε στην δημοτική κοινότητα Γαργαλιάνων, και μετά τις νέες αλλαγές του σχεδίου «Καλλικράτης» ανήκει πλέον στον νέο Δήμο Τριφυλίας, ο οποίος συστάθηκε με την συνένωση των προϋπαρχόντων δήμων Αετού, Αυλώνος, Γαργαλιάνων, Κυπαρισσίας, Φιλιατρών και την κοινότητα Τριπύλας.

Κάτοικοι

Ο πολύ μικρός οικισμός Κοκκινοχωραφά Μεσσηνίας, με βάση την απογραφή του 2011, έχει μόλις 5 μόνιμους κατοίκους, οι οποίοι απασχολούνται κυρίως σε διάφορες αγροτικές εργασίες, καθώς στη περιοχή γύρω από τον οικισμό υπάρχουν πολλοί ελαιώνες.

Κτίρια

Ο οικισμός αποτελείται κυρίως από αγροικίες και δεν διαθέτει κτίρια διαφόρων κοινωνικών δραστηριοτήτων, καθώς οι καθημερινές ανάγκες των κατοίκων εξυπηρετούνται συνήθως στους Γαργαλιάνους.
Αλφόνσος του Μοντέκιο

Βιογραφία

Γεννήθηκε στη Φερράρα και ήταν νόθος γιος του Αλφόνσος Α΄ δούκα της Φερράρα, Μόντενα, Ρέτζο και της ερωμένης του Λάουρα Ντιάντι. Προερχόμενος από τον Οίκο των Έστε, ήταν μαρκήσιος του Μοντέκιο (1523-87) και ο ιδρυτής του κλάδου Έστε-Μόντενα, μια και οι απόγονοί του ήταν δούκες της Μόντενα.
Το 1523 ο πατέρας του του έδωσε την κυριότητα του Μοντέκιο (Montecchio) ως φέουδου, κληρονομικού στους απογόνους του. Αναγνωρίστηκε το 1533 από τον πατέρα του και έτσι νομιμοποιήθηκε. Το 1569 ο Μαξιμιλιανός Β΄ των Αψβούργων-Αυστρίας τον αναβάθμισε σε μαρκήσιο.
Απεβίωσε το 1587 στη Φερράρα. Το 1597 απεβίωσε ο ανιψιός του Αλφόνσο Β΄ δούκας της Φερράρα, Μόντενα, Ρέτζο και ο πάπας, ως επικυρίαρχος των φέουδων, κράτησε τη Φερράρα. Ο γιος του Αλφόνσου, ο Τσέζαρε έγινε δούκας της Μόντενα, Ρέτζο.
Τεγέα Αφρικής

Η Τεγέα ήταν αρχαία ελληνική πόλη στην επαρχία της Βυζακηνής της βορείου Αφρικής.
Βρισκόταν περίπου στα νότια της Καρχηδόνας, νοτιοδυτικά του Αδρυμήτου και δυτικά της μικράς Λέπτιδος. Είναι η Τέγη του Κλαυδίου Πτολεμαίου. Η ονομασία ανακαλεί την Τεγέα της Κρήτης και της Αρκαδίας. Πολύ πιθανόν η αφρικανική Τεγέα να ήταν αποικία των Κρητών που είχαν συνοδεύσει τον Ηρακλή στους άθλους του κατά των Εσπερίδων. Επομένως μητρόπολη ήταν η Τεγέα στον Κίσσαμο της Κρήτης. Η άποψη αυτή ενισχύεται από το γεγονός ότι ο ίδιος ο Ηρακλής είχε εκστρατεύσει προς την ΒΔ Αφρική και εκεί κοντά στην Τεγέα είχε ιδρύσει την Εκατόμπυλο (σημερινή Κάφσα της Τυνησίας).
Στην θέση της αρχαίας Τεγέας βρίσκεται η σημερινή El Bourdjine της Τυνησίας.
Τζορτζ Ανάσταπλο

Προσωπική ζωή

Ο Γιώργος Αναστόπουλος ήταν παιδί Ελλήνων μεταναστών, του Θοδωρή Αναστόπουλου και της Μαργαρίτας Σπυριοπούλου, οι οποίοι κατάγονταν από ένα χωριό 50 χλμ. έξω από τη Σπάρτη και εγκαταστάθηκαν στις Ηνωμένες Πολιτείες στις αρχές του 20ου αιώνα, αρχικά στις κεντροδυτικές Πολιτείες και εν συνεχεία στο Κάρτερβιλ του Ιλινόις, όπου ίδρυσαν μια οικογενειακή επιχείρηση. Ο Γ. Αναστόπουλος υπηρέτησε στην Αμερικανική Πολεμική Αεροπορία κατά το Δεύτερο Παγκόσμιο Πόλεμο ως πιλότος βομβαρδιστικών σε επιχειρήσεις στη Βόρειο Αφρική. Επισκέφθηκε την Ελλάδα για πρώτη φορά το 1945, αναζητώντας τις ρίζες του. Ήταν νυμφευμένος με τη Σάρα Πρινς Ανάσταπλο, με την οποία απόκτησε τέσσερα παιδιά, την Έλεν Σ. Νιούλιν, τη Μίριαμ Ρέντλιφ, την Τεοντόρα Ανάσταπλο και τον Τζόρτζ Μάλκολμ Ντέιβιντσον Ανάσταπλο.

Η διαμάχη με το Μακαρθισμό

Το 1950 ο Γ. Αναστόπουλος αποφοίτησε από τη Νομική Σχολή του πανεπιστημίου του Σικάγο και ακολούθως υπέβαλλε αίτηση για να ενταχθεί στον οικείο δικηγορικό σύλλογο, αφού είχε περάσει επιτυχώς τις απαιτούμενες εξετάσεις. Το πρόβλημα για αυτόν δημιουργήθηκε όταν οι απαντήσεις που έδωσε ενώπιον της "Υποεπιτροπής της Επιτροπής Χαρακτήρα και Καταλληλότητας", η οποία είχε αναλάβει την αξιολόγηση των υποψήφιων μελών του δικηγορικού συλλόγου, κρίθηκαν μη ικανοποιητικές, αφού ο Αναστόπουλος επικαλέσθηκε τις Τροποποιήσεις του Αμερικανικού Συντάγματος, προκειμένου να απαντήσει σε ερωτήματα σχετικά με το δικαίωμα των μελών του Κομμουνιστικού Κόμματος να γίνονται μέλη του δικηγορικού συλλόγου, αλλά και τις δικές του πολιτικές πεποιθήσεις. Η Υποεπιτροπή συνέχισε την εξέτασή του υποβάλλοντας ολοένα και πιο πιεστικά ερωτήματα και ο Αναστόπουλος προχώρησε σε μήνυση εναντίον της, κάτι που έκανε σε βάρος του και εκείνη. Για τα επόμενα δέκα χρόνια η δικαστική διαμάχη συνεχίσθηκε, έως ότου στα 1961 το Ανώτατο Δικαστήριο των ΗΠΑ, αποτελούμενο από εννέα ανώτατους δικαστικούς και στο οποίο ο Αναστόπουλος εμφανίσθηκε μόνος και υπερασπίσθηκε τον εαυτό του, έκρινε ότι είχε άδικο, με ψήφους 5 εναντίον 4. Ωστόσο, το μέλος του δικαστηρίου Χιούγκο Μπλακ υπέβαλλε ένσταση σε βάρος της απόφασης. Πολλά χρόνια αργότερα, σε μια αναγνώριση του δίκαιου αιτήματός του, ο δικηγορικός σύλλογος ψήφισε υπέρ της εγγραφής του, αλλά ο ίδιος αρνήθηκε να υποβάλλει εκ νέου αίτηση, αφού όπως δήλωσε χαρακτηριστικά: "Η αίτησή μου εκκρεμεί εδώ και 40 έτη"

Ενδεικτική εργογραφία

Συνολικά ο Γ. Αναστόπουλος έχει συγγράψει 17 βιβλία, καλύπτοντας μια πολύ ευρεία θεματολογία. Ξεχωρίζουν τα πονήματά του για τον Όμηρο, το Σέξπιρ, τον Πλάτωνα, την Ηθική, το Αμερικανικό Σύνταγμα, τη Βίβλο κ.α.
Μιχαήλ Αγιομνήτης

Βιογραφικά στοιχεία

Η καταγωγή του ήταν από την Αθήνα. Λίγα στοιχεία για την ζωή του μαθαίνουμε από ένα σημείωμα στον κώδικα που φυλάγεται στην βιβλιοθήκη του ισπανικού σεκουριάλου με αύξοντα αριθμό Y-III-14. Το σημείωμα, αλλά και ο κώδικας αυτός γράφτηκαν από τον ιερομόμαχο Νικηφόρο, γιο του Μιχαήλ και αδελφού του Νικόλαου.
Ο Μιχαήλ ήταν ιερέας από την Αθήνα. Μετά την κατάληψη της Αθήνας το 1456 από τον Ομάρ ή μετά την δεύτερη το 1458 από τον Μωάμεθ, η οικογένεια κατέφυγε στην Εύβοια, και αργότερα μοιράστηκε. Τα αδέλφια του, Νικόλαος και Νικηφόρος γίνανε μοναχοί στο Άγιο Όρος, ενώ ο Μιχαήλ έμεινε στην τότε βενετοκρατούμενη Χαλκίδα, όπου και συνέχισε τον αγώνα και την άμυνα του νησιού εναντίον των επιτιθέμενων Οθωμανών. Τελικά βρήκε βίαιο και μοιραίο θάνατο κατά την άλωση του νησιού, πιθανώς το 1470 όταν ο Μωάμεθ κατέλαβε την Χαλκίδα και άλλες πόλεις.
Χέρμαν Όμπριστ

Βιογραφία

Ο Χέρμαν Όμπριστ ήταν γιος του γιατρού Καρλ Κάσπαρ Όμπριστ και της Άλις Τζέιν Γκραντ Νταφ, αδελφή του Βρετανού πολιτικού Μαουντστιούαρτ Γκραντ Νταφ. Σπούδασε φυσικές επιστήμες και ιατρική στη Χαϊδελβέργη. Έκανε πολλά ταξίδια στα οποία είχε οράματα που καθόρισαν την καλλιτεχνική του κλίση. Το 1887, αφού αποφάσισε να ακολουθήσει αυτό το μονοπάτι, γράφτηκε στη Σχολή Εφαρμοσμένων Τεχνών της Καρλσρούης για τη μελέτη τεχνικών της τέχνης.
Έλαβε βραβείο για την κεραμική και τα έπιπλα στην Έκθεση του Παρισιού του 1889. Το 1890, εγγράφηκε στα μαθήματα γλυπτικής στην Ακαντεμί Τζουλιάν στο Παρίσι. Την επόμενη χρονιά μετακόμισε στο Βερολίνο, όπου κέρδιζε τα προς το ζην κυρίως αρθρογραφώντας για πολιτιστικά άρθρα. Το 1892, η πώληση ενός μοντέλου σιντριβανιού του έδωσε τα μέσα για μετακομίσει στη Φλωρεντία όπου άνοιξε εργαστήριο κεντημάτων με τον Μπερθ Ρουκέτ, ο οποίος μετακόμισε στο Μόναχο το 1895. Τα διακοσμητικά κεντήματα και γλυπτά του είχαν αυξανόμενη επιτυχία στη Γερμανία. Σε συνεργασία με τον Βίλχελμ φον Ντέμπσιτς, ίδρυσε μια σχολή σχεδίου στο Μόναχο, όπου σπούδασαν πολλοί φοιτητές συμπεριλαμβανομένου του Λούντβιχ Χίρσφελντ Μακ ο οποίος σπούδασε και στο Μπαουχάους. Στη συνέχεια επιδόθηκε σε μια έντονη δραστηριότητα ως συγγραφέας και ομιλητής και μίλησε για σχέσεις με άλλους καλλιτέχνες, όπως ο Βασίλι Καντίνσκι.
Ο φίλος του Άουγκουστ Έντελ κατασκεύασε το στούντιο του στο Μόναχο, το οποίο χτίστηκε το 1897 και καταστράφηκε το 1944, κατά τη διάρκεια του Β΄ Παγκοσμίου Πολέμου. Τα έργα του περιλαμβάνουν σιντριβάνια και ταφικά μνημεία. Συχνά χρησιμοποιούσε σκυρόδεμα για τα έργα του.
Εκτός από γλύπτης, ήταν και καλλιτέχνης κλωστοϋφαντουργίας. Η πιο γνωστή και επιδραστική εργασία του ήταν το κέντημα για τοίχους "Κυκλάμινο", του 1892. Χαρακτήρισε μια σειρά από κομψές καμπύλες που έγιναν γνωστές ως Πάιτσενχιμπ στα γερμανικά, και έγινε γόνιμη εργασία του κινήματος του Αρ Νουβώ.
Ανατολική Μεσόγειος

Ελλάδα

Η Ελλάδα μιας και έχει τις καλύτερες σχέσεις με την Κύπρο όπως όλοι γνωρίζουμε καταλαμβάνει θαλάσσια εδάφη και διεκδικεί το πετρέλαιο της Κύπρου.

Κύπρος

Η Κύπρος παίζει το σημαντικότερο ρόλο στην Ανατολική Μεσόγειο γιατί όλα τα οικόπεδα της Α.Ο.Ζ. της είναι γεμάτα με πετρέλαιο με αποτέλεσμα οι δυνάμεις της εποχής μας να πέφτουν στο "κυνήγι" για λίγο πετρέλαιο.

Τουρκία

Η Τουρκία με τις πράξεις της προκαλεί όλες της δυνάμεις της Ανατολικής Μεσογείου με αποκορύφωμα την ανεξαρτησία της Βορείου Κύπρου η οποία κανονικά αποτελεί έδαφος της Κυπριακής Δημοκρατίας.

Συρία, Λιβύη, Ιρακινό Κουρδιστάν, Λίβανος

Ο ρόλος αυτών των χωρών στην Ανατολική Μεσόγειο είναι καθαρά τυπικός μόνο και μόνο επειδή συμπίπτουν οι Α.Ο.Ζ. τους στην περιοχή. Το Ιρακινό Κουρδιστάν θα επιθυμούσε να έχει μια Αποκλειστική Οικονομική Ζώνη στην Ανατολική Μεσόγειο αλλά δεν είναι ακόμα ανεξάρτητη.

Αίγυπτος, Ισραήλ

Αυτές οι χώρες έχουν ενεργητικό ρόλο στα θέματα που απασχολούν την Ανατολική Μεσόγειο. Συμμετέχουν και οι δύο σε στρατιωτικές ασκήσεις που πραγματοποιούνται. Η Συρία έχει πιο πολύ στραμμένο το ενδιαφέρον της στην Μέση Ανατολή αλλά πάντα παρακολουθεί τα γεγονότα στην Ανατολική Μεσόγειο. Το Ισραήλ αντίθετα έχει τον πιο ενεργητικό ρόλο στην περιοχή γιατί υπάρχει μια ισχυρή συμμαχία με τις Η.Π.Α. αλλά και με την συμμαχία Ελλάδα-Κύπρος-Αίγυπτος-Ισραήλ.

Η.Π.Α., Ρωσία, Γαλλία

Οι χώρες αυτές θεωρούνται οι μεγάλες δυνάμεις της Ανατολικής Μεσογείου. Οι Η.Π.Α. που έχουν την ισχυρή συμμαχία με το Ισραήλ και την γνωστή Βάση της Σούδας ελέγχουν όλη την περιοχή. Αντίθετα η Ρωσία έχει την γνωστή της επιρροή στην Μέση Ανατολή και στην Τουρκία. Η Γαλλία έχει στα οικόπεδα της Α.Ο.Ζ. της Κύπρου το μεγαλύτερο γεωτρύπανο εξόρυξης πετρελαίου που φτάνει έως και τα 11.000 μ. βάθος, το ExxonMobil.
Κιμ Κατράλ

Προσωπική ζωή

Η Κιμ Κατράλ έχει παντρευτεί τρεις φορές: τον συγγραφέα Λάρι Ντέιβις, τον Γερμανό αρχιτέκτονα Αντρέας Λίζον και τον επιχειρηματία Μαρκ Λέβινσον.
Τσαπάγιεφ (Περιφέρεια Δυτικού Καζακστάν)

Γεωγραφική θέση

Το περιφερειακό κέντρο, το Οράλ απέχει 125 χιλιόμετρα, ενώ ο ποταμός Ουράλης είναι δίπλα από την πόλη.
Ντόντο Τσιτσινάντζε

Θάνατος

Η Ντόντο Τσιτσινάντζε πέθανε στις 3 Νοεμβρίου 2009 σε ηλικία 84 ετών, από άγνωστα αίτια.
Ιοβιανός ο Ύπατος

Βιογραφία

Ο Ιοβιανός υπήρξε σύμφωνα με την μεταγενέστερη μεσαιωνική παράδοση ο τέταρτος στρατιωτικός διοικητής στην διαδοχή της διακυβέρνησης της Βενετίας μετά την δολοφονία του Δόγη Όρσο Ιπάτο, διαδεχόμενος στην εξουσία τον γιο του τελευταίου, Θεοδάτου, ο οποίος ήταν υπεύθυνος της διακυβέρνησης για το προηγούμενο έτος.
Έλαβε από την Κωνσταντινούπολη τον τίτλο του υπάτου, ενδεχομένως για την βοήθεια που προσέφερε στον Έξαρχο της Ραβέννας Ευτύχιο, ο οποίος βρήκε καταφύγιο στην Βενετία μετά την κατάληψη της Ραβέννας από τους Λομβαρδούς, όπου και εγκαταστάθηκε έως την ανακατάληψη της της πόλης.
Στην διάρκεια της περιόδου διακυβέρνησής του συνεχίστηκε η ένοπλη σύγκρουση μεταξύ της Ερακλέα και του Εκίλιο, με μάι μάχη να λαμβάνει χώρα στην περιοχή η οποία είναι σήμερα γνωστή ως Torre del Caligo.
Μαρία Αντωνία Φερδινάνδη της Ισπανίας

Παιδικά χρόνια

Γεννήθηκε στο Αλκαζάρ της Σεβίλλης και ήταν η νεώτερη κόρη του Φιλίππου της Ισπανίας και της δεύτερης συζύγου του, Ελισάβετ Φαρνέζε. Γεννήθηκε στη Σεβίλλη κατά την υπογραφή της Συνθήκης της Σεβίλλης, η οποία τερμάτισε τον Αγγλοϊσπανικό Πόλεμο. Πέρασε τη νηπιακή ηλικία της στην πόλη της γέννησής της πριν μετακομίσει στη Μαδρίτη το 1733. Βαφτίστηκε με τα ονόματα Μαρία Αντωνία μαζί με το Φερδινάνδη προς τιμήν του αδελφού της και έπειτα του κληρονόμου του θρόνου. Ως κόρη του βασιλιά της Ισπανίας , κατείχε τον τίτλο Ινφάντα της Ισπανίας και επίσης τον τίτλο της βασιλικής υψηλότητας. Αρχείο:Anonymous painting of Maria Antonia of Spain some time before her marriage (Circa 1750).jpg|Η Μαρία Αντωνία σε νεαρή ηλικία Σε ένα σχέδιο διπλού γάμου θα παντρευόταν τον Δελφίνο Λουδοβίκο Φερδινάνδο της Γαλλίας και ο αδελφός της, Φίλιππος, θα παντρευόταν την αδελφή του Δελφίνου Λουίζα Ελισάβετ της Γαλλίας. Η μητέρα της έδωσε τη συγκατάθεσή της στην τελευταία ένωση, αλλά επέμενε να φτάσει η Μαρία Αντωνία Φερδινάνδη σε πιο ώριμη ηλικία. Το χέρι της Ινφάντα ζητήθηκε από τον Φρειδερίκο Χριστιανό της Σαξονίας. Ο γάμος μεταξύ του Ινφάντη Φιλίππου και της Λουίζας Ελισάβετ σημειώθηκε το 1739 και τελικά η μεγαλύτερη αδελφή της Μαρία Θηρεσία Ραφαέλας παντρεύτηκε τον Δελφίνο το 1745. Ωστόσο, με το θάνατο της αδερφής της το 1746, ο Φερδινάνδος ΣΤ΄ προσπάθησε να παντρέψει τη Μαρία Αντωνία Φερδινάνδη με τον Δελφίνο, αλλά η ιδέα απορρίφθηκε από τον Λουδοβίκο ΙΕ΄ ως " αιμομιξία ". Αντ 'αυτού, επέλεξε τη Μαρία Ιωσηφίνα της Σαξονίας.

Δούκισσα της Σαβοΐας

Έχοντας παντρευτεί δι' αντιπροσώπου στις 12 Απριλίου 1750, παντρεύτηκε προσωπικά στο Oulx στις 31 Μαΐου 1750 τον Βίκτωρα Αμεδαίο, τον δούκα της Σαβοΐας, τον μεγαλύτερο γιο του Κάρολου Εμμανουήλ Γ΄ και της συζύγου του Πολυξένης της Έσσης. Ως δώρο γάμου, τα διαμερίσματα της νεαρής Δούκισσας της Σαβοΐας στο Βασιλικό Παλάτι του Τορίνο. Η Μαρία Αντωνία Φερδινάνδη έλαβε μια προίκα ύψους 3.500.000 λιρών καθώς και ισπανικές περιοχές στο Μιλάνο.
Ο γάμος θεωρήθηκε μη δημοφιλής, αλλά οι δυο τους παρέμειναν κοντά μέχρι το θάνατό του. Από το γάμο έως την ενθρόνιση του συζύγου της είχε τον τίτλο της Δούκισσας της Σαβοΐας. Η Μαρία Αντωνία Φερδινάνδη ήταν πολύ θρησκευτική και λέγεται ότι έχει μια ψυχρή, ντροπαλή προσωπικότητα. Ήταν μητέρα δώδεκα παιδιών, τρία εκ των οποίων πέθαναν στην παιδική ηλικία. Μόνο δύο απ' τα παιδιά της είχαν απογόνους. Είναι πρόγονος της Βασίλισσας Άννας της Ρουμανίας, του Όθωνα των Αψβούργων και του Ερρίκου του Λουξεμβούργου.

Βασίλισσα της Σαρδηνίας

Κατά το θάνατο του πεθερού της το 1773, ο σύζυγός της τον διαδέχθηκε ως Βίκτωρ Αμεδαίος Γ΄. Ήταν η πρώτη βασίλισσα της Σαρδηνίας για παραπάνω από τριάντα χρόνια από το θάνατο της Ελισάβετ Θηρεσίας της Λωρραίνης το 1741. Ο μεγαλύτερος γιος της, Κάρολος Εμμανουήλ, πρίγκιπας του Πεδεμοντίου, παντρεύτηκε τη Μαρία Κλοτθίλδη της Γαλλίας, αδελφή του Λουδοβίκου ΙΣΤ΄ το 1775. Η Μαρία Αντωνία Φερδινάνδη και η Κλοτθίλδη είχαν πολύ καλές σχέσεις. Η βασίλισσα Μαρία Αντωνία Φερδινάνδη πέθανε το Σεπτέμβριο του 1785 στο Κάστρο του Μονκαλιέρι. Ο σύζυγός της πέθανε έντεκα χρόνια αργότερα.